L-Unjoni Ewropea qed tieħu miżuri biex tissalvagwarda d-drittijiet tas-sigurtà soċjali taċ-ċittadini tal-istati membri tal-UE fir-Renju Unit u ċ-ċittadini tar-Renju Unit fl-UE 27 li bbenefikaw mid-dritt tal-moviment liberu qabel il-ħruġ tar-Renju Unit mill-Unjoni. Illum, l-ambaxxaturi tal-istati membri fil-Kumitat tar-Rappreżentanti Permanenti tal-Kunsill approvaw it-test ta' abbozz ta' regolament dwar l-istabbiliment ta' miżuri ta' kontinġenza fil-qasam tal-koordinazzjoni tas-sigurtà soċjali. Il-Coreper issa ser jinforma lill-Parlament Ewropew li jekk jadotta l-pożizzjoni tiegħu fl-ewwel qari fl-istess forma, il-Kunsill għandu jkun jista' japprova l-pożizzjoni tal-Parlament Ewropew. Il-miżuri huma limitati fiż-żmien u fl-ambitu u ser jiġu adottati unilateralment mill-UE. Ir-regolament ser jidħol fis-seħħ biss jekk ir-Renju Unit joħroġ mill-Unjoni mingħajr ma jkun hemm ftehim dwar il-ħruġ fis-seħħ. L-abbozz ta' regolament jiżgura li l-istati membri jkomplu japplikaw il-prinċipji fundamentali tal-koordinazzjoni tas-sigurtà soċjali tal-UE. Il-miżuri ta' kontinġenza ser jiggarantixxu li ċ-ċittadini tal-UE 27 u tar-Renju Unit, li kellhom moviment liberu fl-Unjoni, ikomplu jibbenefikaw mid-drittijiet tas-sigurtà soċjali tagħhom li kisbu qabel il-ħruġ tar-Renju Unit mill-Unjoni. Marius-Constantin Budăi, Ministru għax-Xogħol u l-Ġustizzja Soċjali tar-Rumanija Ir-regolament ser japplika għal dawn il-persuni: ċittadini tal-istati membri, persuni apolidi u refuġjati, li għalihom tapplika jew kienet tapplika l-leġislazzjoni ta' stat membru wieħed jew aktar jew li huma jew kienu f'sitwazzjoni li tinvolvi lir-Renju Unit qabel id-data tal-applikazzjoni tar-regolament, kif ukoll il-membri u s-superstiti tal-familja tagħhom; ċittadini tar-Renju Unit, li għalihom tapplika jew kienet tapplika l-leġislazzjoni ta' stat membru wieħed jew aktar qabel id-data tal-applikazzjoni tar-regolament, kif ukoll il-membri u s-superstiti tal-familja tagħhom; L-abbozz ta' regolament huwa mingħajr preġudizzju għall-konvenzjonijiet u l-ftehimiet eżistenti dwar is-sigurtà soċjali bejn ir-Renju Unit u stat membru wieħed jew aktar. Brexit - informazzjoni ġenerali